రమ్య సుబ్రమణియన్

రమ్య సుబ్రమణియన్, తమిళ చిత్ర పరిశ్రమకు చెందిన భారతీయ నటి, టెలివిజన్ హోస్ట్ కూడా అయిన ఆమె వి.జె. రమ్యగా ప్రసిద్ధిచెందింది.

ఆమె తెలుగుతెరపై కొన్ని డబ్బింగ్ చిత్రాలతో పాటు నేరుగా వచ్చిన సినిమాలలోనూ కనిపించింది. 2019లో గేమ్ ఓవర్లో ఆమె నటించింది. నందినీ రెడ్డి దర్శకత్వంలో వచ్చిన 2023 రొమాంటిక్ ఫ్యామిలీ ఎంటర్‌టైనర్‌ సినిమా అన్నీ మంచి శకునములేలో కూడా ఆమె నటించింది.

ఆమె జిల్లా, రాష్ట్ర స్థాయి పవర్ లిఫ్టింగ్ ఛాంపియన్ షిప్ పోటీల్లో పాల్గొని బంగారు పతకాలు సాధించింది. జనవరి 2023న, ఆమె చెన్నై మారథాన్‌లో పాల్గొన్నది. ఆమె స్టాప్ వెయిటింగ్(Stop Weighting ) పుస్తక రచయిత్రి. అంకే కాకుండా, ఆమె స్టే ఫిట్ రమ్య (Stay Fit with Ramya )అనే యూట్యూబ్ ఛానెల్‌ని నడుపుతోంది.

 కెరీర్ 
ఆమె 2004లో మిస్ చెన్నై పోటీలో పాల్గొన్నది. ఆ తర్వాత స్టార్ విజయ్‌లో కలక్కపోవదు యారు?, ఉంగలిల్ యార్ అడుత ప్రభుదేవా?, నమ్మ వీటు కళ్యాణం, కేడీ బాయ్స్ కిల్లాడి గర్ల్స్‌తో సహా టెలివిజన్ షోలను హోస్ట్ చేసింది. వివాహానంతరం, తాను టెలివిజన్ కమిట్‌మెంట్‌లను తగ్గించుకుంటానని ఆమె వెల్లడించింది.

2007లో, ఆమె తొలిసారిగా మోజిలో చిన్న పాత్రతో నటించింది. 2015లో మణిరత్నం తెరకెక్కించిన ఓ కాదల్ కన్మణిలో దుల్కర్ సల్మాన్ స్నేహితురాలు అనన్య పాత్రలో మెప్పించింది. ఈ చిత్రం తెలుగులో ఓకే బంగారంగా అనువాదం చేయబడింది. అదే సంవత్సరంలో, ఆమె 92.7 బిగ్ ఎఫ్ఎమ్‌లో ఆర్.జె. అయ్యింది. ఫిట్‌నెస్ ప్రత్యేక సంచిక వి మ్యాగజైన్ ఆగస్టు 2019 నెల కవర్‌పై ఆమె మెరిసింది.

 వ్యక్తిగత జీవితం 
ఆమె తమిళనాడులోని తంజావూరులో జన్మించింది. పద్మ శేషాద్రి బాలభవన్‌లో 10వ తరగతి వరకు పాఠశాల విద్యను పూర్తి చేసిన ఆమె 11వ, 12వ తరగతి ఆదర్శ విద్యాలయంలో కొనసాగింది. ఆమె విజువల్ కమ్యూనికేషన్‌లో బీఎస్సీ డిగ్రీని చెన్నైలోని ఎం.ఒ.పి. వైష్ణవ్ కాలేజ్ ఫర్ ఉమెన్ నుంచి పూర్తిచేసింది.

ఆమె 2014లో అపరాజిత్ జయరామన్‌ను వివాహం చేసుకుంది, అయితే ఆ జంట 2015లో విడిపోయింది.

 మూలాలు 
వర్గం:భారతీయ సినిమా నటీమణులు
వర్గం:తమిళ సినిమా నటీమణులు
వర్గం:భారతీయ వీడియో జాకీలు
వర్గం:భారతీయ రేడియో జాకీలు
వర్గం:భారతీయ టెలివిజన్ వ్యాఖ్యాతలు